– Denne sesongen kommer det flere oppturer enn nedturer
Randabergs kvinnelag serieåpner onsdag kveld. FOTBALL: – Vi gleder oss til å komme i gang med sesongen. I år tror jeg oppturene kommer oftere enn nedturene, noe som vil være motsatt av i fjor. Det sier trener for Randaberg, Kjetil Løland før første kamp, borte mot Hinna 2.  Treneren forteller om en spillergruppe som er klar for å komme i gang med seriespillet.  Laget har i oppkjøringen hatt svake resultateter, men har også spilt mot lag fra divisjonen over.  – Til tross for svake resultater i oppkjøringen er vi optimister foran sesongens første seriekamp borte mot Hinna 2. Vi har hatt god trøkk og høy temperatur på trening, som vi igjen håper å ta med oss inn i første seriekamp. Randaberg spiller altså i 4. divisjon denne sesongen. Laget beholdt plassen i 3. divisjon, men trakk laget.  – For 4. divisjon kvinner er serien delt i to, en vårpulje og en høstpulje. For å være med i puljen som spiller om opprykk til høsten, må man være topp fem i puljen om våren. Det er en klar målsetting å være topp fem i vårens pulje. Når det er sagt, så er det ikke «walk in the park» i noen av kampene. For det er flere bra lag i pulja som Randaberg skal være med i. Løland nevner lag som Frøyland 2, Hinna 2 og Vidar 2, samt andre lag som Madla, Brodd og Rennesøy. Randabergs spillertropp består av 21 spillere. Mer eller mindre som vanlig, laget sliter med keeperplassen.  – Årets tropp består av 21 spillere. Dessverre gikk ikke keeperplanene våre helt i boks, så der jobbes det fortsatt med å få på plass en permanent løsning. Så hvis noen av Randaberg 24’s kvinnelige lesere eier et par med keeperhansker, så er det bare å ta kontakt. Det er et ungt lag, med en snittalder på rundt 20 år.  – Vi er heldige som har med oss spillere med god rutine og en rekke unge spillere, så der har vi en fin mix. – Hva så med onsdagens serieåpning?  – Hinna 2 som vi møter i første kamp må vi regne som en av favorittene i 4.div, Hinna har et bra førstelag i 3. div (med tidligere Randaberg-spiller Alice Håversen Lindseth ) og mange gode unge spillere som er med på 4. divisjonslaget. Årets første kamp, kan også bli årets tøffeste.
Randabergs kvinnelag i fotball starter sesongen med bortekamp mot Hinna 2. Laget, trent av Kjetil Løland, sikter mot topp fem i vårpuljen for mulighet til opprykk. Troppen består av 21 spillere, men sliter med å fylle keeperplassen.